Il-kontinent Awstraljan minn Ottubru tas-sena 2010 beda jgħodd fost l-ulied benemeriti tiegħu, l-ewwel qaddisa: Swor Mary MacKillop RSJ., (1842 – 1909), Fundatriċi tas-Sorijiet ta' San Ġużepp tal-Qalb ta' Ġesù. Bħal kull pajjiż ieħor madankollu, għalkemm mhux formalment kanonizzati, in-nies tal-Awstralja wkoll tħares lejn xi wħud minn uliedha b'dan l-istess mod, bħal fil-każi ta' Eileen O'Connor (1892 – 1921), fundatriċi tas-Society of Our Lady's Nurses for the Poor, popolarment imsejħa bħala l-Brown Sisters, li għal ħafna Awstraljani hija a saint in the making, waqt li l-Knisja Ortodossa Serba fl-2011 ikkanonizzat lil P. Nikanor Savic (1902 – 1990), ta' Athos, l-Awstralja u New Zealand. Ma' dawn nistgħu ninkludu wild ieħor ta' dan il-kontinent, li għalkemm illum f'artu huwa aktarx minsi, għax mhux biss għadda ħajja fis-skiet u lil hinn mill-kumplament tad-dinja ta' żmienu fil-ħajja axxetika Ċertosina, imma wkoll miet mili bogħod mill-art li nisslitu, fiċ-Ċertosa ta' Farneta f'Maggiano, Provinċja ta' Lucca, fl-Italja, in-nies tal-post għarfet il-kwalitajiet sbieħ li bihom kien imżejjen, u żammitu minflok, bħala l-qaddis tagħha. Il-familja Weld L-isem rinomat tal-familja Weld imur lura sekli sħaħ fl-istorja tal-Ingilterra u fost il-membri tagħha nsibu diversi li wettqu ħidma fejjieda fi bnadi diversi tad-dinja. Thomas Weld (1750 – 1810), ngħidu aħna, assista lill-Ġiżwiti fl-Ingilterra billi tahom il-bini u l-art tal-madwar li fuqhom sorġa l-magħruf kulleġġ tagħhom ta' Stonyhurst u kien benefattur tal-Klarissi u tal-monasteru Trappista ta' Mount Mellaray fl-Irlanda. Ibnu Thomas (1773 – 1837), seħħlu wara l-mewt ta' martu Lucy, ikun elevat għall-porpora kardinalizja mill-Papa Piju VIII u jinsab midfun fil-knisja ta' San Marcello al Corso ġewwa Ruma, it-titlu tiegħu. Fost il-kuġini mbagħad, ta' Weld kienu jgħoddu lill-familja Vaughan, li minn fost l-erbatax-il wild tal-Logutenent Kurunell John Francis Vaughan u martu Eliza, il-ħamest ibniet saru lkoll sorijiet u sitta mis-subien saċerdoti, li tlieta minnhom kellhom 'il quddiem jiġu appuntati isqfijiet (Roger Bede, it-Tieni Arċisqof ta' Sydney fl-Awstralja; Francis, Isqof ta' Menevia, Wales; John Stephen, Awżiljarju ta' Salford) u ieħor, Herbert, Kardinal Arċisqof ta' Westminster. Missier il-personaġġ tagħna tal-lum, Sir Frederick Aloysius Weld, ħu l-Kardinal Thomas, serva bħala s-sitt Prim Ministru ta' New Zealand u aktar tard, Gvernatur ta' Western Australia, Tasmania u tas-Straits Settlements. Bosta huma l-imkejjen madwar l-Awstralja u New Zealand li sal-lum għadhom iġibu ismu. Martu Filumena Mary Anna Lisle, xebba Phillips, kienet bint Ambrose Lisle March Phillipps De Lisle, l-istess bħal missier żewġha, ħadem bis-sħiħ b'risq il-Knisja, fosthom bit-twaqqif tal-Abbazija ta' Mount Saint Bernard għat-Trappisti f'Leicestershire. Il-koppja kellha tnax-il wild u flimkien ħadmu sew fiżikament, kif ukoll istituzzjonalment, għall-ġid komuni tan-nies preżenti fil-kolonji afdati f'idejn Sir Frederick u kull fejn kienu, in-nies apprezzat l-isforzi tagħhom. Tali sforzi iżda mhux dejjem niżlu tajjeb f'għajnejn l-awtoritajiet f'Londra. Eżempju partikolari li baqa' jissemma kien dak li seħħ f'Western Australia fl-1872, meta l-Gvernatur Weld, minkejja l-pressjoni kbira li kienet qiegħda ssirlu, ċaħad milli jnaqqas is-sentenza ta' ħames snin ħabs mogħtija lil tifel ta' padrun sinjur tal-artijiet fil-konfront ta' omiċidju involontarju fuq aboriġinu li kien jaħdem għal missieru, li ħallieh mejjet bis-swat li tah. Il-Colonial Office madankollu, waqqa' kelmet il-Gvernatur meta s-sentenza tnaqqset għal sena u llum il-ġurnata, l-Australian Dictionary of Biography (vol. 6, 1976), jagħmel referenza għal dal-każ waqt li jżid li ħassu umiljat quddiem dan kollu u kien għalih ta' konsolazzjoni żgħira meta s-Segretarju tal-Istat, John Wodehouse, 1st Earl of Kimberley, faħħru personalment għall-premura tiegħu għall-benesseri tan-nies tal-post, b'mod speċjali dawk nativi, ċioè l-Aboriġini. Il-mara tiegħu Filumena ma kienet xejn anqas lura fl-enerġija u d-determinazzjoni tagħha. Jissemma li waqt vjaġġ li kienet qed twettaq bejn Western Australia u Tasmania fl-1875 sabiex tingħaqad ma' żewġha li kien mar f'dan l-aħħar post ftit qabel il-ħatra tiegħu bħala gvernatur tal-lokal, meta sabet li l-bastiment li fuqu kellha tivvjaġġa flimkien ma' wliedha laħaq inbiegħ, kriet biċċa oħra tal-baħar sabiex toħodohom Hobart. It-temp inzerta kien wieħed tal-biża' u l-ilmijiet kienu deħlin minn kull fetħa li setgħu jsibu ġewwa d-dgħajsa. Peress li l-kaptan, eks ħabsi, inzerta kien jixrob daqs il-ħut innifishom, Filumena – minkejja li naturalment ftit li xejn kienet tifhem fil-manuvri tad-dgħajjes – ħadet it-treġija f'idejha u bl-istruzzjonijiet mogħtija lill-baħrin waslu lkoll qawwijin u sħaħ fil-port tad-destinazzjoni tagħhom. Tul dan kollu, għamlet wegħda li jekk ma' San Rajmondu ta' Peñafort – li tiegħu kienet devota ħafna – li jekk hi u wliedha jeħilsu mill-periklu li minnu kienu għaddejjin, kemm-il darba jkollha tifel ieħor issemmih għalih. It-tifel wasal fit-3 ta' Mejju 1876 u ngħata kif imwiegħed l-isem ta' Raymond segwit minn John u Lisle. Għalkemm twieled Hobart, għall-edukazzjoni tiegħu ntbagħat ġewwa l-Iskozja, fejn tħalla għand l-irħieb Benedittini fl-Abbazija ta' Fort Augustus, monasteru prestiġjuż magħruf għat-tagħlim tiegħu, li magħna m'għandu bżonn tal-ebda introduzzjoni għall-fatt li fost l-istudenti u aktar tard membri tiegħu kien jgħodd lil Dom Mauro Caruana OSB., mill-Furjana, li mexxa d-Djoċesi ta' Malta bejn l-1915 u mewtu fl-1943. B'sogħba kbira, l-abbazija għalqet fl-1998 u llum il-ġurnata ġiet ikkonvertita f'appartamenti privati. Wara li temm l-istudji f'Fort Augustus, Raymond issieħeb mal-irħieb Ċertosini fiċ-Ċertosa ta' St. Hugh f'Parkminster, Cowfold, Sussex. Mogħti lilu l-isem reliġjuż ta' Hugh, kien ordnat presbiteru fl-1902. Sadanittant ommu, li romlot fl-1891, laħqet hija wkoll issieħbet fil-ħajja reliġjuża f'kunvent fejn bintha, Edith Mary, kienet prijura, fejn mietet fl-1903. Kif kien eżatt Dom Hugo, sew fl-aspett kif ukoll fil-personalità, ikun aħjar jekk nibbażaw irwieħna fuq dak li kiteb dwaru Mons. Bruno Scott James (1906 – 1984), fil-magħruf ktieb awtobijagrafiku tiegħu Asking for Trouble. Dan għaliex sforz tal-istess ħajja moħbija mid-dinja bħall-bqija tal-irħieb sħabu, Dom Hugo ftit li xejn kien magħruf barra mill-ħitan tal-monasteri li fihom għex u għaldaqstant ma tantx huwa faċli wieħed jiltaqa' ma' deskrizzjoni marbuta miegħu. Dwaru Dun Bruno kiteb: "Kien wieħed minn dawk il-ftit nies li mingħajr ebda tlaqliq jew riżerva, insejjaħ qaddis. Kellu dik is-sempliċità u dak il-ferħ li huma l-karatteristiċi ta' bniedem li jgħix f'unjoni qrib t'Alla. Kellu wkoll dak in-natural ħelu ta' tifel li permezz tiegħu kont issib wieħed mill-aktar kumpanji pjaċevoli mingħajr ebda ħjiel ta' dik l-abilità li xi drabi hija tant evidenti fl-irħieb u fl-irġiel professjonali t'Alla...tul l-għoxrin sena li kont naf lil Dom Hugh niftakru dejjem trankwill u seren miegħu nnifsu. Qatt ma rajtu disturbat, ma niftakrux għajr kwiet u paċenzjuż u qatt ma naf li ħallejt il-preżenza tiegħu mingħajr ma ħassejtni bniedem aħjar. Ma kienx skular, imma kellu dik il-viżjoni diretta ta' wieħed li għajnejh, fi kliem l-Iskrittura, kienu sempliċi u kapaċi jimlew persuna bid-dawl. Il-parir tiegħu f'kull problema li ressaqtlu kien dejjem prudenti, prattiku u tal-punt. Meta konna nitħaddtu fuq it-talb u l-ħajja spiritwali, kien jagħmel dan bl-akbar sempliċità, imma b'mod li bniedem kien kapaċi jitkellem b'dak il-mod mhux permezz tal-qari imma mill-esperjenza. Il-ħbiberija tiegħu kienet waħda mill-aktar privileġġi li qatt gawdejt minnhom u nemmen li ma ġietx fi tmiemha mal-mewt tiegħu". Għal xiex, għandu mnejn wieħed jistaqsi, il-figura ta' Dom Hugo baqgħet daqstant mistura? Għaċ-Ċertosini, bħall-bqija tal-irħieb li jħaddnu ħajja reliġjuża fl-ispirtu ċenobita jew eremitiku, li jfittxu fuq kollox flimkien mas-silenzju li jaħarbu l-glorji tad-dinja, hija ħaġa mill-aktar naturali li ma jagħmlu ebda promozzjoni għall-ħajja tagħhom jew mhux b'għan vokazzjonali. Għalqastant dan il-fattur iwassal biex almenu fuq din l-art, figura ta' ħajja axxetika bħal dik ta' Dom Hugo, bil-mod il-mod tintnesa, u l-istejjer u t-tifkiriet marbuta magħha, jibqgħu mistura wara l-ħitan tal-abbaziji u l-monasteri rispettivi tagħhom. Dom Hugo miet fiċ-Ċertosa ta' Farneta, tant 'il bogħod mill-art li nisslitu, fl-1952. L-aħbar malajr xterdet man-nies tal-madwar, bl-espressjoni "Il santo è morto". Min jaf madwar l-Italja kollha tul is-sekli, din l-istess għajta kemm dwiet fost bliet u rħula, imma fejn dwiet, l-imħabba u l-venerazzjoni tan-nies lejn dawk li hija għażlet li ssejjaħ "qaddisin", it-tifkira tagħhom – ukoll jekk minn fuq xi wħud għaddew sekli sħaħ – ma ntnesietx għalkollox, u xi minn daqqiet, xi tifkira tagħhom tfeġġ minn żmien għal żmien. Hekk ġara fil-każ ta' Dom Hugo. In-nies tal-villaġġ marret bi ħġarha sabiex tagħtih l-aħħar tislima u filwaqt li talbu bċejjeċ minn ilbiesu bħala relikwi, xi oħrajn saħansitra baqgħu sejrin fiċ-ċella tiegħu u minn hemm ħadu dak li għoġobhom bħala tifkira tiegħu. Għalkemm bħal tant irħieb oħra iż-żmien għoddu nessieh, jaf 'il quddiem isir studju aktar fid-dettall dwar il-virtujiet ta' dan ir-raħeb Awstraljan li jqiegħed il-figura tiegħu bħala eżempju għall-qdusija.